L'Ajuntament de Sagunt retrà un homenatge a Francisco Campillo
16 de febrer 2024

![](/media/csefsgac/invitación-francisco-campillo_c.jpg?width=850&height=628.8851351351351)

Francisco de Paula Campillo Salvador, que residix a Sagunt des de fa més de 55 anys i s'ha dedicat intensament a tasques socials i empresarials en l'àmbit de l'agricultura comarcal, rebrà un homenatge el dimarts 27 de febrer a les 19.00 hores en el Centre Cultural Mario Monreal amb motiu del reconeixement de Fill Adoptiu de la Ciutat de Sagunt.

En el Ple Extraordinari celebrat el passat 29 de gener la Corporació Municipal del Consistori de Sagunt va decidir atorgar per unanimitat el títol de Fill Adoptiu de la Ciutat de Sagunt a Francisco de Paula Campillo. Este reconeixement és la major condecoració que l'Ajuntament pot concedir a les persones nascudes fora del municipi i posseïx el mateix rang i distinció que el títol de Fill/a Predilecte/a, tal com s'especifica en els articles 4 i 5 de l'actual Reglament d'Honors i Distincions.

En la biografia de Francisco de Paula Campillo cal esmentar que en 1982 va ser elegit president del Pou de Regs Colomer. Set anys més tard va formar part de la directiva d’ASCOSA davall la presidència de Manuel Caballer Romero. També ha sigut elegit com a president d’ASCOSA-AVA Sagunt, així com a membre de la Junta Executiva de la Comunitat de Regants i Sindicat de Regs durant 30 anys, dos dels quals com a president.

Francisco de Paula Campillo destaca com a membre actiu del Consell Local Agrari de Sagunt, directiu d'AVA-ASAJA, així com vocal de la Junta Executiva del Sindicat de Regs de Sagunt i de la Junta de la Comunitat de Regants de Canet d'en Berenguer.

El nou Fill Adoptiu de la Ciutat de Sagunt també ha sigut membre del Consell Econòmic i Social de l'Ajuntament de Sagunt, secretari d’ASECAM, representant d'AVA-ASAJA en la serra Calderona i conseller d’AGROMES Mútua Arrosera.

![](/media/1u0pbzqv/img_5531_c.jpg?width=850&height=543.6936936936937)

En el 2003 és triat com a membre del Consell Comercial del port marítim de Sagunt i dos anys després forma part del Grup de Treball de Trànsit de Fruites del port marítim de Sagunt amb la marca de Garantia de l'Autoritat Portuària de València.

Al llarg de cinc anys, Francisco de Paula Campillo va pertànyer a la Junta dels Sants Patrons de Sagunt: entre 1997 i 1998 com a primer vicepresident i entre 1999 i 2001 com a president. En el 2006 també va ser elegit president de la Federació Valenciana del Camp de Morvedre (FECAMP) i durant 20 anys ha sigut el president del Jurat de Regs de la Séquia Major.

Actualment, Francisco de Paula Campillo continua sent president d'AVA-ASAJA, càrrec que ostenta des de fa 28 anys. Així mateix, és president del Pou de Regs Colomer des de 1982.

El nou Fill Adoptiu de la Ciutat de Sagunt és tot un referent per al municipi, tal com l'avalen els nombrosos premis i reconeixements que ha rebut en els últims anys: la distinció de la Comunitat de Regants de Sagunt, pel seu treball durant 30 anys; el premi d'_El Periódico de Aquí_, en reconeixement de tota una vida; el premi d'honor d'Onda Cero; o el premi ASECAM.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-retra-un-homenatge-a-francisco-campillo/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-retra-un-homenatge-a-francisco-campillo/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-retra-un-homenatge-a-francisco-campillo/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-retra-un-homenatge-a-francisco-campillo/)